Sportotal.gr - Αναστασιάδης: Να ξαναγίνουμε όπως το 2004
Αναστασιάδης: Να ξαναγίνουμε όπως το 2004
Ο Άγγελος Αναστασιάδης εμφανίστηκε αισιόδοξος ότι η Εθνική ομάδα μπορεί να τα καταφέρει και να αποσπάσει αποτέλεσμα από την Ιταλία στον αυριανό αγώνα του ΟΑΚΑ.
Στη συνέντευξη Τύπου ενόψει του αυριανού αγώνα, ο έμπειρος τεχνικός ανέφερε ότι «το ζητούμενο για μας από την πρώτη στιγμή ήταν να αλλάξουμε τη φιλοσοφία, να την επαναφέρουμε στο προ του 2004 εποχή: μια ομάδα που θα πιστεύει στον εαυτό της, αγαπημένη, που θα προσπαθούν όλοι μαζί για να καταφέρουν πράγματα».
Και πρόσθεσε: «Η ομάδα μας έπρεπε να πιστέψει ένα στόχο: την πρόκριση στους τελικούς. Για μένα η πρόκριση θα παιχθεί στο τελευταίο παιχνίδι. Είναι θέμα ημέρας, αλλά το πιο σημαντικό είναι ότι θα παλέψουμε να νικήσουμε αύριο και ο κόσμος θα δει 11 παιδιά που θα μπουν στο γήπεδο για να ματώσουν. Τους σεβόμαστε αλλά δεν τους φοβόμαστε».
Όσο για το πώς θα αντιμετωπίσει το 4-3-3 του Ρομπέρτο Μαντσίνι; «Δεν με ενδιαφέρει τόσο ο αντίπαλος, όσο το τι θα κάνει η δική μου ομάδα. Αν είμαστε αυτοί που πρέπει να είμαστε, πειθαρχημένοι και δώσουμε αυτά που μπορούμε, πιστεύω ότι τα πράγματα θα είναι πολύ πιο εύκολα από αυτό που φαίνεται τώρα. Η Ιταλία είναι μεγάλη δύναμη, τη σεβόμαστε και θα δούμε πώς θα την αντιμετωπίσουμε, ανάλογα με το παιχνίδι», απάντησε.
Εκ μέρους των διεθνών μίλησε ο Κώστας Μανωλάς. Όταν ρωτήθηκε για τα καλά λόγια του Κιελίνι προς το πρόσωπό του και αν εκτιμά ότι τη νέα περίοδο θα είναι συμπαίκτες στη Γιουβέντους, απάντησε: «Δεν ξέρω, δεν το έχω σκεφτεί, αλλά ευχαριστώ για τα καλά λόγια. Είναι από τους καλύτερους αμυντικούς στον κόσμο. Ξέρω όλα τα παιδιά της Εθνικής Ιταλίας. Είμαστε έτοιμοι να τους αντιμετωπίσουμε με πίστη, με θάρρος και με θράσος και θα δούμε στο τέλος το αποτέλεσμα».
Και συνέχισε: «Φιλοσοφία μας είναι να μπούμε για να νικήσουμε, αν μπεις για να μη χάσεις, θα χάσεις. Αν βγάλουμε αυτά που δείξαμε στις τελευταίες προπονήσεις, είμαι πολύ αισιόδοξος. Το ματς με τη Βοσνία μπορούσαμε να το κερδίσουμε. Περάσαμε δύσκολες στιγμές τα τελευταία χρόνια, γιατί η Εθνική ήταν συνηθισμένη σε μεγάλα πράγματα και ελπίζουμε να την επαναφέρουμε».
Περισσότερα σε αυτή την κατηγορία: « Μεγάλη... μπάλα για καλό σκοπό	Τέλος από την Εθνική Ελπίδων ο Νικοπολίδης »